আইপিএল মানেই তো জৌলুস। আনন্দ, চিয়ারলিডার, ব্যাট ও বলের দ্বৈরথ। এই বল উড়ে যাচ্ছে গ্যালারিতে তো পরক্ষণেই বোলার ছিটকে দিচ্ছেন ব্যাটসম্যানের উইকেট। কিন্তু আলোর নীচেও তো থাকে অন্ধকার। মাঝেমধ্যে আলোকেও ছাপিয়ে যায় অন্ধকার। খেলোয়াড়রা নিজেদের মধ্যে হাতাহাতিতে জড়িয়ে পড়েন। একনজরে দেখে নেওয়া যাক, সেই সব অন্ধকারের ইতিকথা। 
কোহলি ও গম্ভীরের ঝামেলা 
বিরাট কোহলি  ও গৌতম গম্ভীরের ঝামেলা তো আইপিএলের ইতিহাসে বিখ্যাত হয়ে গিয়েছে। দু’ জনেই দিল্লিওয়ালা। আর এই দুই ক্যাপ্টেনের মুখোমুখি দেখা হলেই লেগে যায়। 
শ্রীসন্থ ও হরভজনের মধ্যে ঝামেলা 
অতিরিক্ত আগ্রাসনের জন্য হরভজন সিংহর কাছে থাপ্পর খেতে হয়েছিল শান্তাকুমারণ শ্রীসন্থকে। ২০০৮-এর আইপিএলে এ হেন ঘটনা ঘটেছিল। সবার সামনে শ্রীসন্থ বলেছিলেন, হরভজন তাঁর দাদার মতো। পরে কিন্তু কেরলের এক মিডিয়ার কাছে মুখ খুলেছিলেন শ্রীসন্থ।
পোলার্ড ও মিচেল স্টার্কের ঝামেলা 
কাইরন পোলার্ড ও মিচেল স্টার্কের মধ্যে ঝামেলা লেগে গিয়েছিল ২০১৪-এর আইপিএলে। মাথা গরম করার নজির রয়েছে পোলার্ডের। সেই পোলার্ড প্রায় ব্যাট ছুড়তে গিয়েছিলেন স্টার্কের দিকে। 
কোহলি ও আম্পায়ারের মধ্যে ঝামেলা 
বিরাট কোহলি আম্পায়ার কুমার ধর্মসেনার সঙ্গে জড়িয়ে পড়েছিলেন কথা কাটাকাটাকাটিতে। ২০১৫-এ আরসিবি বনাম এসআএএইচ ম্যাচে আম্পায়ার ধর্মসেনাকে খেলা বন্ধ করতে বলেন কোহলি। কারণ সেই সময়ে বৃষ্টি হচ্ছিল। আর অফিসিয়ালরা রয়্যাল চ্যালেঞ্জার্স ব্যাঙ্গালোরকে ব্যাট করার জন্য চাপাচাপি করতে থাকেন। কোহলি সেটাই সহ্য করতে পারেননি। তিনি গিয়ে বোঝাতে থাকেন আম্পায়ারকে, এই অবস্থায় ম্যাচটা বন্ধ করা উচিত। কিন্তু আম্পায়ার তা করেননি। 
পোলার্ড ও ওয়াটসনের মধ্যে ঝামেলা 
কাইরন পোলার্ড এক্ষেত্রেও মাঠের ভিতরে ঝামেলায় জড়িয়ে পড়েছিলেন। এ বার শেন ওয়াটসনের সঙ্গে কথা কাটাকাটি শুরু হয়ে যায়। ২০১৩-এর আইপিএলে এহেন ঘটনা ঘটেছিল। পোলার্ড ক্রমাগত ব্যঙ্গ করছিলেন ওয়াটসনকে। এতেই বেজায় চটে যান অস্ট্রেলিয়ান অলরাউন্ডার।